Te Amo

רקע והרכב מוזיקלי

השיר הופץ כסינגל החמישי והאחרון מתוך האלבום. הוא נכתב על ידי סטארגייט, ג'יימס פונטלרוי השני וריהאנה והופק על ידי סטארגייט. השיר ראה אור  לראשונה ב-7 ביוני 2010 לתחנות הרדיו בקנדה שם זכה להצלחה רבה ולמחרת הוא הופץ להורדה דיגיטלית בניו זילנד, איטליה ואוסטרליה כסינגל החמישי והאחרון מהאלבום. בגרמניה השיר הופץ כעותק פיזי 3 ימים ב-11 ביוני 2010.
מבחינה מוזיקלית השיר נכתב במפתח של G-sharp כאשר טווח קולה של ריהאנה משתרע מהתווים הנמוכים (F♯3) לתווים הגבוהים (C♯5). מבחינה לירית השיר מדבר על התאהבות של אישה בריהאנה אך ריהאנה מנסה להדחיק את רגשותיה כלפיי האישה ולדחות אותה.

ביקורות

השיר זכה לביקורות חיוביות מקרב המבקרים. ג'וד רוג'רס מ-BBC Music ציין כי השיר הוא "מהשירים הפחות עתידניים באלבום מכיוון שהם לא כוללות השפעות אלקטרוניות כבדות הנמצאות בשירים כמו Hard ו-G4L." רוברט קופסי מ-"Digital Spy" נתן לשיר 4 מתוך 5 כוכבים וכתב כי: "ריהאנה עברה מלפנטז על גברים בשירים כמו Rude Boy מלפנטז על נשים. ריהאנה לוקחת הפסקה מה שנקרא משירים מהסוג הזה ועוברת לשירים בהם היא מוצאת עצמה מושא רגשותיה של אישה אחרת. זהו אחד מהרגעים הפחות מאיימים באלבום בו ריהאנה מתמודדת עם המיניות שלה לצד ביטים של סטארגייט שלא ניתן לעמוד בפניהם." פרייזר מקאלפין מ-BBC Music הענקי לשיר 4 מתוך 5 כוכבים וכתב על הנושא של השיר: "זה סיפור ישן, של בחורה פוגשת בחורה, הבחורה מדברת בשפה אחרת, בחורה אוהבת בחורה, בחורה לא אוהבת בחורה, בחורה עצובה, כולנו היינו שם, נכון, וריהאנה כבשה את ההרגשה הזאת יפה."

וידאו קליפ

הקליפ לשיר צולם תוך יומיים ב-29 וה-30 באפריל 2010, בצרפת ובויים על ידי אנטוני מנדלר, איתו ריהאנה שיתפה פעולה פעמים רבות בעבר, כשביים את הקליפים לשירים "Wait Your Turn" ו-"Russian Roulette". תמונות מצילומי הקליפ שוחררו לאינטרנט; בתמונות נראית ריהאנה לובשת שמלת מקסי מרטיטה של מארה הופמן שעולה יותר מאלף דולר. דוגמנית-העל הצרפתייה לטיסיה קסטה שיחקה תפקיד של פאם פטאל (אישה בעלת השפעה הרסנית על גברים) ומושא האהבה של ריהאנה.
הקליפ מתחיל כאשר לטיסיה קסטה מגיעה עם מכונית לטירה בה ריהאנה נמצאת ומחכה לה. קסטה יוצאת מהמכונית בלבוש מאוד פרובוקטיבי ומתקדמת לכניסת הטירה ושם פוגשת את ריהאנה. קסטה מנסה לפתות את ריהאנה שמתנגדת לפיתויים, אך לבסוף נכנעת לקסם של קסטה. תחילה היא פוגשת אותה בסלון ותופסת את תשומת לבה. בסצנה הבאה נראות השתיים בחדר אחר כאשר קסטה משפשפת את ראשה על רגליה של ריהאנה. בסצנה שלאחר מכן נראות השתיים מחוץ לטירה כאשר ריהאנה נופלת בייאוש על האדמה אל מול קסטה. בסצנות הסיום של הקליפ נראות השתיים בחדר מלא רקדנים ומתחילות להרגיש בנוח אחת לצד השנייה עד שבסוף ריהאנה נכנעת סופית לפיתוייה והשתיים מתגפפות בחדר חשוך בלבוש פרובוקטיבי. לאורך כל הקליפ ניתן לראות את ריהאנה כאשר היא חווה עינויים פסיכולוגיים כאשר קסטה מנסה לפתות אותה ללא הרף. הקליפ צבר למעלה מ-110 מיליון צפיות (נכון ל-17 ביוני 2017).

הופעות חיות

על מנת לקדם את השיר ריהאנה ביצעה אותו בפסטיבל Radio 1's Big Weekend ובנוסף גם בסיבוב ההופעות Last Girl on Earth Tour.

מיקומים במצעדים

בשוודיה השיר הגיע לראשונה למקום ה-52 אך עם הפצתו מחדש כעותק פיזי הוא הגיע למקום ה-48 ולאחר 6 שבועות נשר מהמצעד. בבריטניה לעומת זאת שיר זכה להצלחה כאשר הגיע למקום ה-14 לאחר שבועיים ובמצעד שירי ה-R&B הבריטי הוא הגיע למקום ה-5 לאחר 5 שבועות. באוסטרליה השיר הגיע לראשונה למקום ה-35 והגיע בסופו של דבר למקום ה-11. בשווייץ השיר הגיע לראשונה למקום ה-58 ובשיאו למקום ה-9. בפלנדריה השיר הגיע לראשונה למקום ה-29 ובשיאו הגיע למקום ה-14 ובוולניה הוא הגיע למקום ה-10. באיטליה השיר הגיע לראשונה למקום ה-9 ובשיאו הגיע למקום ה-7. בדנמרק השיר זכה להצלחה פושרת כאשר הגיע למקום ה-22 בלבד אך בפינלנד ונורווגיה השיר הגיע למקומות ה-14 וה-12 בהתאמה. בגרמניה השיר הגיע למקום ה-13 בבכורה ובשיאו הגיע למקום ה-11. באופן כללי השיר זכה להצלחה באירופה כאשר הגיע למקום ה-18 במצעד האירופאי הכללי. בקנדה השיר הגיע למקום ה-66 אף על פי שלא הופץ שם באופן רשמי.